text: फूलपुर लोकसभा सीट के लिए भाजपा और सपा दोनों पार्टियों ने पटेल उम्मीदवार उतारा है। भाजपा की तरफ से कौशलेंद्र सिंह पटेल प्रत्याशी हैं वहीं सपा ने नागेंद्र सिंह पटेल पर दांव खेला है। कांग्रेस ने मनीष मिश्रा को टिकट दिया है। बहुजन समाज पार्टी इस बार चुनाव नहीं लड़ रही है। सुप्रीमो मायावती ने सपा प्रत्याशी को समर्थन देने का फैसला किया है। भारतीय जनता पार्टी का मानना है कि ब्राह्मण और वैश्य उनका परंपरागत वोटर है। कौशलेंद्र पटेल को प्रत्याशी बनाने के पीछे भाजपा की सोच है कि वो ग्रामीण क्षेत्र से पटेल वोट ला पाएंगे। फूलपुर में पटेल जाति के वोटरों की संख्या सर्वाधिक है। इस चुनाव में सपा प्रत्याशी नागेंद्र पटेल को बसपा का समर्थन मिला है।